Fótboltasumarið er svo sannarlega komið í gang. Annari umferð lauk í Bestu deild karla í gærkvöld og keppni í Bestu deild kvenna hefst í kvöld.
Íslandsmeistarar Vals hefja titilvörn sína á Íslandsmóti kvenna í fótbolta í kvöld þegar Valskonur taka á móti Þrótti. Hinn leikur kvöldsins í deildinni verður viðureign ÍBV og Stjörnunnar. Tveimur umferðum er þegar lokið í Bestu deild karla. Breiðablik sigraði KR 1-0 í gærkvöld og hefur fullt hús stiga. Á sama tíma vann FH 4-2 sigur á nýliðum Fram.
Boltinn rúllar svo sannarlega þessa dagana, því keppt er í nær öllum mögulegum boltagreinum og stendur keppni í inni-boltaíþróttum sem hæst. Haukar tryggðu sér í gærkvöld oddaleik á móti KA í 8-liða úrslitum Íslandsmóts karla í handbolta eftir eins marks útisigur á Akureyri, 23-22. FH vann Selfoss líka á útivelli, 27-22 og tryggði sér sömuleiðis oddaleik. Oddaleikirnir verða báðir spilaðir í Hafnarfirði. Haukar og KA mætast annað kvöld og FH og Selfoss á fimmtudagskvöld.
Í úrslitaeinvígi Hauka og Njarðvíkur um Íslandsmeistaratitil kvenna í körfubolta tóku Njarðvíkingar forystuna í einvíginu í gærkvöld. Njarðvík vann þá þriðja leik liðanna, 78-69. Njarðvík er þar með aðeins einum sigri frá Íslandsmeistaratitlinum, en staða einvígisins er 2-1 fyrir Njarðvík og vinna þarf þrjá leiki til að hampa bikarnum. Liðin mætast næst í Njarðvík á fimmtudagskvöld þar sem úrslit Íslandsmótsins geta þá ráðist. Í kvöld getur karlalið Vals tryggt sér sæti í úrslitum Íslandsmóts karla í körfubolta. Til þess þurfa Valsmenn þó að vinna ríkjandi Íslandsmeistara Þórs í Þorlákshöfn í kvöld.
Í blakinu eru Íslandsmeistarar Hamars úr Hveragerði líka aðeins einum sigri frá því að verja Íslandsmeistaratitil sinn í karlaflokki. Hamar sigraði HK 3-1 í Digranesi í Kópavogi í gærkvöld og leiðir einvígið 2-0. Næsti leikur verður ekki spilaður fyrr en næsta mánudagskvöld. Annar leikur kvennaliða Aftureldinga og KA er hins vegar leikinn í kvöld í Mosfellsbæ. KA er 1-0 yfir í úrslitaeinvíginu fyrir leik kvöldsins.